
KAPITTEL ÉN
UGLEPOST

Harry Potter var en svært uvanlig gutt på mange måter. En av måtene var at den tida av året han hatet aller verst, var sommerferien. En annen var at han virkelig ville gjøre lekser, men var nødt til å gjøre dem i hemmelighet midt på natta. Forresten var han en trollmann også.

Det var nesten midnatt, og han lå på magen i senga, med dyna over hodet som et telt, en lykt i den ene hånden og en stor, lærinnbundet bok (Magiens historie av Adalbert Vingling) oppslått mot puta. Han hadde rynker i pannen mens han flyttet splitten av ørnefjærpennen nedover sida og prøvde å finne noe som kunne være til hjelp i den stilen han skulle skrive: «Heksebrenning i det fjortende århundre var totalt bortkastet. Drøft påstanden.»

Pennen stoppet ved begynnelsen av et avsnitt som så lovende ut. Harry skjøv de runde brillene lenger opp på nesa, flyttet lykta nærmere boka og leste:


Umagiske mennesker (vanligvis kjent som gomper) var meget redde for magi i middelalderen, men ikke så flinke til å oppdage den. Når de en sjelden gang fikk fanget en ekte heks eller trollmann og brente dem, var dette fullstendig virkningsløst. Det var nok for heksen eller trollmannen å lese en vanlig Flammefryseformel, for etterpå kunne de late som om de skrek av smerte, mens alt de merket, var nærmest en liten kiling. Vendelin Villråde var faktisk så glad i å bli brent at hun sørget for å bli fanget ikke mindre enn førtisju ganger i forskjellige forkledninger.



Harry holdt pennen mellom tennene mens han stakk hånden under puta og fant fram blekkflaska og en rull pergament. Langsomt og forsiktig skrudde han opp lokket på blekkflaska, dyppet pennen og begynte å skrive. Nå og da stanset han for å lytte, for hvis noen av Dumlingene skulle høre penneskrapingen på veien til do, kom han vel til å bli innelåst i bøttekottet under trappa resten av sommeren.

Familien Dumling i Hekkveien 4 var grunnen til at Harry ikke likte sommerferier. Onkel Wiktor, tante Petunia og deres sønn Dudleif var Harrys eneste levende slektninger. De var gomper, og de hadde et nokså middelaldersk syn på magi. Harrys døde foreldre hadde vært en heks og en trollmann, og de måtte aldri nevnes under Dumlingenes tak. I årevis hadde tante Petunia og onkel Wiktor håpet at bare de tråkket Harry så godt ned de kunne, skulle de nok få most magien ut av ham. Plagsomt nok hadde dette vært helt mislykket, og nå levde de i evig redsel for at noen skulle oppdage at Harry hadde tilbragt det meste av de to siste årene på Galtvort høyere skole for hekseri og trolldom. Så etter hvert var det ikke mer de kunne gjøre enn å låse inn Harrys formularbøker, tryllestav, heksekjel og sopelime så fort sommerferien begynte og forby ham å snakke med naboene.

Denne manglende tilgangen til formularbøkene var et virkelig problem for Harry, ettersom lærerne på Galtvort hadde gitt ham en masse hjemmelekser i ferien. En av stilene, en riktig ekkel en om krympedrikker, var til den aller verste læreren, professor Slur, som ville bli henrykt for en unnskyldning til å gi Harry en måneds arrest. Så den første uka av ferien hadde Harry grepet sjansen. Onkel Wiktor, tante Petunia og Dudleif hadde gått ut på plenen for å beundre onkel Wiktors nye firmabil (meget høylytt, for å være sikker på at resten av gata også hørte det), og da hadde Harry listet seg ned trappa, dirket opp låsen til bøttekottet, snappet noen av bøkene og gjemt dem på rommet sitt. Så lenge han ikke satte blekkflekker på laknene, behøvde Dumlingene aldri få vite at han pugget magi om nettene.

Harry var nokså oppsatt på å unngå sammenstøt med tanten og onkelen for øyeblikket, for de var allerede temmelig forbannet på ham, og det bare fordi han hadde fått en telefon fra en annen trollmann en uke uti ferien.

Ronny Wiltersen, som var en av Harrys aller beste venner på Galtvort, var født i en trollmannsslekt. Dermed visste han jo en masse ting som Harry ikke visste, selvsagt, men en telefon hadde han aldri brukt før. Uheldigvis var det onkel Wiktor som hadde tatt telefonen.

«Wiktor Dumling, vær så god.»

Harry var tilfeldigvis i rommet akkurat da, og stivnet da han hørte Ronnys stemme.

«HALLO? HALLO? HØRER DE MEG? JEG – VIL – GJERNE – SNAKKE – MED – HARRY – POTTER!»

Ronny bæljet så høyt at onkel Wiktor skvatt, holdt røret en halvmeter fra øret og glodde på det i en blanding av raseri og forskrekkelse.

«HVEM ER DETTE?» brølte han i retning mikrofonen. «HVEM ER DET SOM RINGER?»

«RONNY – WILTERSEN!» bæljet Ronny tilbake, som om han og onkel Wiktor snakket med hverandre fra hver sin ende av en fotballbane. «EN – SKOLEKAMERAT – AV– HARRY!»

Onkel Wiktors små øyne dreide mot Harry, som var som naglet til golvet.

«HER FINS INGEN HARRY POTTER!» brølte han, nå med telefonrøret på armlengdes avstand, som om han var redd for at det skulle eksplodere. «JEG VET IKKE HVA SLAGS SKOLE DU SNAKKER OM! IKKE RING HIT OFTERE! IKKE VÅG Å KOMME I NÆRHETEN AV MIN FAMILIE!»

Og så kylte han på røret, omtrent som om det var en giftig edderkopp.

Krangelen etterpå hadde vært en av de aller verste.

«HVORDAN VÅGER DU Å GI DETTE NUMMERET TIL FOLK SOM – FOLK SOM DEG!» hadde onkel Wiktor hylt så Harry ble dusjet av spytt.

Ronny skjønte åpenbart at han hadde skaffet Harry bråk, for han ringte ikke igjen. Harrys andre bestevenn på Galtvort, Hermine Grang, hadde heller ikke tatt kontakt. Harry hadde en mistanke om at Ronny hadde advart Hermine mot å ringe, og det var synd, for Hermine, den flinkeste heksen i Harrys klasse, hadde gompeforeldre og visste utmerket godt hvordan en bruker telefonen, og hadde antakelig også hatt vett nok til ikke å si at hun gikk på Galtvort.

Så Harry hadde ikke hørt fra noen av sine magiske venner på fem lange uker, og denne sommeren begynte snart å bli omtrent like ille som den forrige. Det var bare én ørliten forbedring: mot å sverge på at han ikke skulle bruke ugla si, Hedvig, til å sende post til noen av vennene, hadde han fått lov å slippe henne ut om natta. Grunnen til at onkel Wiktor hadde gitt seg, var det forferdelige levenet Hedvig holdt hvis hun måtte sitte innestengt i buret sitt hele tida.

Harry skrev ferdig det han skulle skrive om Vendelin Villråde og stanset for å lytte igjen. Det eneste som brøt stillheten i det mørke huset var fjern, gryntende snorking fra hans digre fetter, Dudleif. Det var visst svært seint. Øynene til Harry klødde av tretthet. Kanskje det var like godt å skrive stilen ferdig neste natt …

Han skrudde korken på blekkflaska, trakk fram et gammelt putevar under senga og la lykta, Magiens historie, stilen, pennen og blekket oppi det, hoppet ut av senga og gjemte alt sammen under et løst golvbord under den. Så reiste han seg, strakte seg og kikket på den lysende urskiva på nattbordet.

Klokka var ett. Magen til Harry gjorde en pussig kollbøtte. Han hadde vært tretten år i en hel time alt, uten å vite det.

En annen litt merkelig ting ved Harry var hvor lite han gledet seg til bursdagene sine. Han hadde aldri fått et bursdagskort i sitt liv. De to siste bursdagene hadde Dumlingene totalt oversett, og det var ingen grunn til å tro at de skulle huske på denne.

Harry gikk gjennom det mørke rommet, forbi Hedvigs bur, til det åpne vinduet og lente seg mot vinduskarmen. Den kjølige nattelufta kjentes behagelig mot ansiktet etter så lang tid under dyna. Hedvig hadde vært borte i to netter nå. Ikke at Harry var redd for henne – hun hadde vært borte like lenge før – men han håpet hun kom tilbake snart. Hun var det eneste levende vesenet i dette huset som ikke rykket baklengs ved synet av ham.

Harry var fremdeles nokså liten og mager for alderen, men han hadde da vokst noen centimeter det siste året. Men det kullsvarte håret var akkurat som det alltid hadde vært: like trassig strittende, samme hva han gjorde med det. Øynene bak brillene var lysende grønne, og på pannen, lett synlig gjennom håret, var det et tynt arr av form som et lyn.

Av alt som var merkelig ved Harry, var dette arret det absolutt merkeligste. Dumlingene hadde i ti år latt som det var et minne fra den bilulykken foreldrene hans hadde dødd i; men det var det ikke, for Lilly og Jakob Potter hadde ikke dødd i noen bilulykke. De var blitt myrdet, myrdet av den mest fryktede svarte trollmann på hundre år, Voldemort den store. Harry kom fra det samme angrepet uten noe verre enn et arr på pannen, for Voldemorts forbannelse hadde ikke drept ham, men tvert imot slått tilbake på opphavsmannen selv. Mer død enn levende hadde Voldemort flyktet …

Men Harry hadde møtt ham ansikt til ansikt senere, på Galtvort. Der han sto ved det mørke vinduet, måtte han innrømme at han var ganske heldig som overhodet fikk oppleve sin trettende fødselsdag.

Han gransket stjernehimmelen etter et tegn til Hedvig. Kanskje hun i dette øyeblikk kom susende mot ham med en død mus dinglende i nebbet og ventet ros? Harry glodde åndsfraværende ut over hustakene, og det tok noen sekunder før det gikk opp for ham hva han så.

I silhuett mot den gylne månen, og større for hvert øyeblikk, kom et stort, underlig vesen flaksende rett mot ham. Det hadde påfallende slagside. Han sto dørgende stille og så på at det sank lavere og lavere. Et ørlite sekund nølte han med hånden på vindushaspen og lurte på om han skulle smelle vinduet igjen, men akkurat da svevde det rare vesenet over et av gatelysene i Hekkveien, og Harry så hva det var og hoppet til side.

Inn gjennom vinduet seilte tre ugler. To av dem bar den tredje, som så ut til å være bevisstløs. De landet med et bløtt flump på Harrys seng, og ugla i midten, som var stor og grå, deiste rett over ende og ble liggende urørlig. Den hadde en stor pakke bundet til beina.

Harry kjente igjen den bevisstløse ugla med det samme – Ulrik het han, og tilhørte Wiltersen-familien. Harry skyndte seg bort til senga, løsnet hyssingen rundt beina hans og tok pakken, før han bar Ulrik bort til Hedvigs bur. Ulrik åpnet ett sløvt øye, tutet svakt til takk og begynte å gulpe i seg litt vann.

Harry snudde seg mot de andre uglene igjen. Den ene, den store, snøhvite hunnen, var hans egen Hedvig. Også hun bar på en pakke og så ekstremt selvtilfreds ut. Hun ga Harry et kjærlig napp med nebbet da han befridde henne for børa og fløy bort for å slutte seg til Ulrik.

Harry kjente ikke den tredje ugla, en flott kattugle, men han skjønte straks hvor den kom fra, for i tillegg til enda en pakke, bar den et brev med Galtvorts våpenskjold på. Da Harry hadde lettet den for posten, bruste den viktig med fjærene, spente ut vingene og forsvant gjennom vinduet ut i natta.

Harry satte seg på senga, tok pakken Ulrik hadde hatt med seg, rev opp gråpapiret – og det han fikk se, var en gave innpakket i gull, og sitt livs første bursdagskort. Med fingre som skalv litt, åpnet han konvolutten. To papirbiter falt ut, et brev og et avisutklipp.

Utklippet var åpenbart fra trollmannsavisen Aftenprofeten, for menneskene på det svart-hvite fotoet beveget seg. Harry tok opp utklippet, glattet det ut og leste:



ANSATT I MAGIDEPARTEMENTET

VINNER HOVEDGEVINST


Arthur Wiltersen, kontorsjef på Magidepartementets kontor for magisk misbruk av gompegjenstander, har vunnet hovedgevinsten i Aftenprofetens årlige galleontrekning.

En glad hr. Wiltersen sier til Aftenprofeten: «Vi kommer til å bruke gullet til en sommerferie i Egypt, hvor vår eldste sønn Rulle arbeider som forbannelsesknekker for Flirgott trollmannsbank.»

Wiltersen-familien akter å tilbringe en måned i Egypt, inntil det nye skoleåret begynner på Galtvort, hvor fem av familiens barn for tida er elever.»



Harry kikket på det levende bildet, og et smil spredde seg over ansiktet da han så samtlige ni Wiltersener stå foran en svær pyramide og vinke energisk til ham. Runde lille fru Wiltersen, høye, halvskallede herr Wiltersen, seks sønner og én datter, alle med flammende rødt hår (selv om det ikke syntes på det svart-hvite bildet). Midt på bildet sto Ronny, høy og ulenkelig, med kjælerotta Skorpus på skulderen og armen rundt lillesøsteren Gulla.

Harry kunne ikke tenke seg noen som bedre fortjente å vinne en stor haug med gull enn familien Wiltersen, som var fryktelig hyggelige og fryktelig fattige. Han tok opp brevet fra Ronny og brettet det ut.


Kjære Harry,

Gratulerer med dagen!

Du, jeg er veldig lei for det med den telefonen. Jeg håper ikke du fikk gjennomgå for ille av gompene. Jeg spurte fattern, og han mente kanskje jeg skulle latt være å rope.

Det er tipptoppers her i Egypt. Rulle har tatt oss med rundt til alle gravene, og du aner ikke for noen forbannelser disse gamle egyptiske trollmennene hadde utstyrt dem med! I den siste vi var i, nekta muttern Gulla å bli med inn. Det var drøssevis av mutantskjeletter der inne, av gomper som hadde brutt seg inn, og etterpå hadde det vokst ut ekstra hoder på dem og greier.

Det var ikke til å tro at fattern vant selve hovedpremien i Aftenprofeten. Sju hundre galleoner! Vi har bruktopp det meste på denne ferien, men de skal kjøpe en ny tryllestav til meg til høsten.



Harry husket bare så altfor godt hvordan det hadde gått til at Ronny brakk den gamle. Det skjedde da bilen de to fløy til Galtvort i, krasjet mot et tre i skoleparken.


Vi kommer tilbake omtrent en uke før skolen begynner, og da skal vi til London for å kjøpe den nye tryllestaven og skolebøker til oss. Får du til å komme innover da, tror du?

Ikke la gompene ta knekken på deg!

Prøv å komme til London,

Ronny

PS. Perry har blitt topptillitsmann. Han fikk brev i forrige uke.



Harry kikket på fotoet igjen. Perry, som gikk i sjuende og siste klasse på Galtvort, så spesielt selvtilfreds ut. Han hadde festet topptillitsmann-skiltet i fezen som satt kjekt på snei på det velkjemmede håret, og hornbrillene glitret i den egyptiske sola.

Men nå var det gaven. Harry pakket den ut. Inni lå noe som så ut som en liten glass-snurrebass. Under den lå nok en lapp fra Ronny:


Harry, dette er et lomme-snikoskop. Vitsen er at det skal begynne å blinke og snurre hvis det er noen sleipinger i nærheten. Rulle sier at det bare er noe turistjuks og helt upålitelig, for den blinka noe verre da vi spiste middag i går. Men da visste han ikke at Fred og Frank hadde putta biller i suppa hans.

Ha det

Ronny



Harry plasserte lomme-snikoskopet på nattbordet, hvor det sto helt stille og balanserte på spissen, og den lysende urskiva speilte seg i det. Han stirret lykkelig på det et øyeblikk, og så tok han opp den pakken Hedvig hadde kommet med.

Inni denne også var det en innpakket gave, et kort og et brev, denne gangen fra Hermine.


Kjære Harry,

Ronny skrev og fortalte meg om den telefonen til onkelen din. Jeg håper du har det bra likevel.

Jeg er på ferie i Frankrike akkurat nå, så jeg visste ikke riktig hvordan jeg skulle få sendt dette til deg – tenk om de åpnet det i tollen? – men tenk, så dukket Hedvig plutselig opp! Jeg tror hun ville passe på at du fikk noe til bursdagen din til en forandring. Gaven til deg har jeg kjøpt på ugleordre fra en annonse i Aftenprofeten (jeg får den sendt hit; det er så fint å følge med i hva som foregår i trollmannsverdenen). Så du bildet av Ronny og familien hans i forrige uke? Jeg vedder på at han lærer en masse. Jeg er ordentlig misunnelig – det er kjempespennende med de gamle egyptiske trollmennene.

Det er en del interessant lokalhistorie om trolldom her også. Jeg har skrevet om hele stilen min i magihistorie for å få med noe av det jeg har funnet ut, så nå håper jeg bare den ikke blir for lang. Den er blitt to hele pergamentruller lengre enn professor Kiste sa.

Ronny sier at han kommer til London i den siste uka av ferien. Tror du du også kan få til å komme? Vil tanten og onkelen din slippe deg av gårde? Det håper jeg virkelig. Hvis ikke, sees vi på Galtvort-ekspressen den første september!

Masse hilsener fra

Hermine

PS. Ronny forteller at Perry er blitt topptillitsmann. Jeg vedder på at han er fornøyd. Men det virker ikke som Ronny er så kjempeglad.



Harry lo igjen mens han la fra seg brevet fra Hermine og tok opp gaven. Den var veldig tung. Han kjente jo Hermine, så det var sikkert en svær bok full av kjempevanskelige trylleformler – men det var det ikke. Hjertet hans gjorde et digert hopp da han rev opp papiret og fikk se en glatt, svart læreske med noen ord preget i sølvskrift på lokket: Servicepakke for sopelimer.

«Nei men, jøsses, Hermine!» hvisket Harry, mens han trakk opp glidelåsen og kikket inni.

Der lå en stor boks Fleetwoods høyglans skaftpolish, en skinnende blank halekvistklipper i sølv, et lite messingkompass til å feste på limen til langturer, samt en Håndbok i praktisk limestell.

Det Harry savnet mest ved Galtvort, bortsett fra vennene sine, var rumpeldunk, trollmannsverdenens yndlingssport – utrolig farlig, utrolig spennende og spilt på sopelimer. Harry var en glimrende rumpeldunk-spiller; han var faktisk den yngste spilleren på hundre år som var blitt plukket ut til huslaget sitt på Galtvort. Av de tingene Harry eide, var det nesten ingenting han var gladere i enn sin Nimbus 2000 racerlime.

Harry la læresken til side og tok opp den siste pakken. Han dro straks kjensel på den uryddige håndskriften utenpå gråpapiret; denne var fra Gygrid, skogvokteren ved Galtvort. Han rev opp innpakningspapiret og skimtet noe grønt og læraktig, men før han rakk å pakke helt opp, løp det en merkelig skjelving gjennom pakken, og det kom et høyt klakk fra det som var inni – som om det ikke bare hadde kjever, men glefset med dem.

Harry stivnet. Han visste jo at Gygrid aldri med vilje ville sende ham noe farlig; men på den annen side hadde ikke Gygrid helt det samme synet på hva som var farlig som normale folk. Det hadde hendt før at Gygrid var blitt godvenner med kjempedderkopper, hadde kjøpt frådende, trehodede hunder av fremmede menn på pub og hadde sneket ulovlige drageegg inn i huset sitt.

Harry dyttet forsiktig borti pakken. Den klakket høyt igjen. Harry strakte seg etter nattbordlampa, tok et godt tak om den og holdt den over hodet, klar til å slå. Så grep han om resten av innpakningspapiret med den andre hånden og rykket til.

Og ut falt – en bok. Harry rakk akkurat å se at den var pent innbundet i grønt, med tittelen i gullbokstaver: Monsterboka om monstre, før den vred seg om på kanten og pilte sidelengs bortover senga som en nifs slags krabbe.

«Oi sann,» mumlet Harry.

Boka veltet ned fra senga med et høyt klask og raslet fort bortover golvet. Harry listet seg lurende etter. Boka gjemte seg i mørket under arbeidsbordet hans. Harry ba en stille bønn om at Dumlingene sov trygt, kom seg ned på hender og knær og strakte seg etter den.

«Auu!»

Boka klappet igjen om hånden hans. Så raslet den forbi ham, med permene som pilende bein. Harry hev seg rundt, kastet seg etter den og greide å få klasket den i golvet. Det kom et høyt, søvnig grynt fra onkel Wiktor i rommet ved sida av.

Hedvig og Ulrik fulgte interessert med mens Harry klemte den kjempende boka hardt inntil seg med begge armene, skyndte seg bort til kommoden og fant et belte, som han spente stramt rundt den. Monsterboka dirret sint, men kunne ikke lenger flakse og glefse, så Harry kastet den fra seg på senga og strakte seg etter kortet fra Gygrid.


KJÆRE HARRY,

GRATLERER MED DAGEN!

DENA KAN SIKERT KOME TIL NYTE TIL HØSTEN. SIER IKKE MER NÅ. SKAL FORTELE MER NÅR VI SES.

HÅPER AT GOMPENE ER GREJE MOT DEG.

HILSEN

GYGRID



Det slo Harry som nokså skummelt at Gygrid mente en glefsende bok kunne komme til nytte, men smilet var bredere enn noensinne da han satte kortet fra Gygrid sammen med dem fra Ronny og Hermine. Nå var det bare brevet fra Galtvort igjen.

Han la merke til at det var adskillig tykkere enn vanlig. Han rev opp konvolutten, trakk fram det første pergamentet og leste:


Beste hr. Potter,

Vennligst bemerk at skoleåret begynner den 1. september. Galtvort-ekspressen går fra King’s Cross stasjon, spor ni og tre kvart, klokka elleve.

Tredjeklassinger har enkelte helger anledning til å besøke landsbyen Galtvang. Det må foreligge skriftlig tillatelse fra foreldre eller foresatte (skjema til undertegning vedlagt).

Vedlagt også en liste over årets pensumlitteratur.

Ærbødigst,

[image: image]

Professor M. McSnurp

Viserektor



Harry trakk fram skjemaet for tillatelse til Galtvang-besøk. Nå smilte han ikke lenger. Det hadde vært tipp topp å dra til Galtvang i helgene; han visste at det var en helmagisk landsby, men han hadde aldri vært der. Men hvordan i all verden skulle han få overtalt onkel Wiktor eller tante Petunia til å skrive under på skjemaet?

Han kikket på vekkerklokka. Viseren sto på to.

Harry bestemte seg for å utsette grublingen over Galtvangskjemaet til han våknet. Han krøp i seng, strakte seg og krysset av enda en dag på kalenderen han hadde lagd for å holde styr på nedtellingen til han kunne dra tilbake til Galtvort. Så tok han av seg brillene og la seg, men fremdeles med blikket på de tre bursdagskortene.

Enda så uvanlig han var, følte Harry Potter seg i det øyeblikket akkurat som alle andre: For første gang i sitt liv var han glad for at det var bursdagen hans.





KAPITTEL TO
TANTE MAGGEN GJØR EN STOR FEIL

Da Harry kom ned til frokost morgenen etter, satt de tre Dumlingene allerede rundt kjøkkenbordet. De glodde på et splitternytt TV, en velkommen-hjem-for-sommeren-presang til Dudleif, som hadde klagd høylytt over at det var så langt å gå fra kjøleskapet til TV’en i stua. Siden hadde Dudleif tilbragt det meste av sommeren på kjøkkenet, med de små griseøynene klistret til skjermen og de fem dobbelthakene dinglende i takt med at han spiste, og det gjorde han bestandig.

Harry satte seg mellom Dudleif og onkel Wiktor, en stor, fleskete mann med svært kort hals, men massevis av bart. Ingen av Dumlingene gratulerte Harry med dagen. Det var faktisk ingen tegn til at de hadde merket at han kom inn, men det var Harry så vant til at det ikke gikk innpå ham. Han tok et stykke ristet brød, før han kikket opp på nyhetsoppleseren på TV, som var halvveis igjennom en melding om en rømt fange.

«… publikum bes være oppmerksom på at Svaart er væpnet og meget farlig. Det er etablert et spesielt innringningsnummer, hvor enhver som måtte se denne mannen bes melde fra øyeblikkelig.»

«Unødvendig å si at han der er en banditt,» snøftet onkel Wiktor og kikket på fangen over aviskanten. «Se hvordan han ser ut, den skitne latsabben! Se på det håret!»

Han sendte Harry et giftig sideblikk. Harrys strittende hår hadde alltid vært en kilde til sterk irritasjon for onkel Wiktor. Men sammenliknet med mannen på TV, som hadde en sammenfiltret floke av hår ikke bare rundt det magre ansiktet, men helt ned til albuene, var Harry rene frisørannonsen.

Nyhetsoppleseren kom tilbake på skjermen.

«Fiskeri- og landsbruksdepartementet ventes senere i dag å kunngjøre –»

«Hallo der!» bjeffet onkel Wiktor og stirret sint på oppleseren. «Du sa ikke hvor gærningen hadde rømt fra! Hva er vitsen da? Psykopaten kan jo stå rett utenfor huset her i dette øyeblikk!»

Tante Petunia, som var mager og hadde hestefjes, bråsnudde og stirret granskende ut av kjøkkenvinduet. Harry visste at tante Petunia ikke kunne ønske seg noe bedre enn å bli den som fikk ringe det spesielle nummeret. Hun var verdens verste nesegrev og tilbragte det meste av sin tid med å spionere på sine kjedelige, lovlydige naboer.

«Når skal det gå opp for dem at dødsstraff er det eneste som hjelper mot sånne folk?» sa onkel Wiktor og slo i bordet med den store, fiolette neven.

«Nei, det er sikkert,» sa tante Petunia, mens hun fortsatte å myse mot naboens prydbønner.

Onkel Wiktor tømte tekoppen, kikket på armbåndsuret og la til: «Det er best jeg forter meg, Petunia. Maggens tog er her klokka ti.»

Harry, som hadde hatt tankene ovenpå hos Servicepakke for sopelimer, datt ned på bakken igjen med et ubehagelig bump.

«Tante Maggen?» brast det ut av ham. «Skal – skal hun komme hit?»

Tante Maggen var onkel Wiktors søster. Selv om hun ikke egentlig var noen slektning av Harry (hans mor hadde vært tante Petunias søster), hadde han måttet kalle henne ’tante’ hele sitt liv. Tante Maggen bodde på landet, i et hus med stor hage hvor hun drev bulldog-oppdrett. Det var ikke ofte hun besøkte Hekkveien, for hun orket ikke å være borte fra de deilige hundene sine, men Harry husket hvert enkelt besøk med lysende og grufull klarhet.

I Dudleifs femte bursdagsselskap hadde tante Maggen dratt til Harry over skinneleggene med spaserstokken for å få slutt på at han slo Dudleif i stolleken. Et par år senere hadde hun dukket opp til jul med en datastyrt robot til Dudleif og en boks hundemat til Harry. Sist hun hadde vært der, året før Harry begynte på Galtvort, hadde han kommet til å tråkke yndlingshunden hennes, Glefs, på poten. Glefs hadde jagd Harry ut i hagen og opp i et tre, og tante Maggen hadde nektet å rope den inn igjen før etter midnatt. Dudleif kunne fremdeles gråte av latter når han tenkte på det.

«Maggen skal være her en uke,» snerret onkel Wiktor, «og siden vi snakker om det,» han pekte truende på Harry med en tykk finger, «så er det et par ting vi skal ha aldeles klart her før jeg drar og henter henne.»

Dudleif gliste fett og så bort fra TV-skjermen. Å se på at onkel Wiktor tyranniserte Harry var tross alt yndlingsprogrammet hans.

«For det første,» knurret onkel Wiktor, «har du å være høflig når du snakker til Maggen.»

«Ja vel,» sa Harry, «hvis hun er det når hun snakker til meg, så.»

«For det andre,» sa onkel Wiktor og lot som han ikke hadde hørt svaret, «siden Maggen ikke vet noe om at du er unormal, så vil jeg ikke ha noe – noe tull mens hun er her. Du har å oppføre deg skikkelig, forstått?»

«Ja, hvis hun gjør det samme,» sa Harry gjennom sammenbitte tenner.

«Og for det tredje,» sa onkel Wiktor, med øyne som små sprekker i det svære, fiolette ansiktet, «så har vi sagt til Maggen at du går på St. Brutus sikringssenter for uhelbredelig kriminelle gutter.»

«Hva!» hylte Harry.

«Og den historien holder du deg til, gutt, ellers blir det verst for deg,» freste onkel Wiktor.

Harry satt og stirret på ham, hvit i ansiktet av raseri. Han kunne nesten ikke tro det. At tante Maggen skulle komme og bli en hel uke – det var den verste bursdagspresangen Dumlingene noensinne hadde gitt ham; og da regnet han med det paret av onkel Wiktors gamle sokker.

«Vel, Petunia,» sa onkel Wiktor og reiste seg tungt, «da stikker jeg bort på stasjonen, da. Har du lyst til å bli med, Duddemann?»

«Nei,» sa Dudleif, som var oppslukt av TV igjen, nå som onkel Wiktor var ferdig med å true Harry.

«Duddemann må pynte seg for tante,» sa tante Petunia og glattet over det strie, blonde håret hans. «Mamma har kjøpt en nydelig, ny tversoversløyfe til ham.»

Onkel Wiktor klasket Dudleif på fleskeskulderen.

«Da sees vi snart,» sa han og gikk ut.

Harry hadde sittet i en slags redselsslagen trance, men nå fikk han en idé. Han lot ristet brød være ristet brød, reiste seg fort og fulgte etter onkel Wiktor ut i gangen.

Onkel Wiktor trakk akkurat på seg biljakken.

«Jeg vil ikke ha med deg,» snerret han, da han snudde seg og fikk øye på Harry.

«Akkurat som om jeg ville vært med,» sa Harry kaldt. «Jeg skulle bare spørre deg om noe.»

Onkel Wiktor så mistenksomt på ham.

«Tredjeklassingene på Galt– på skolen min får lov til å gå ned til landsbyen iblant,» sa han.

«Hva så?» glefset onkel Wiktor, mens han tok bilnøklene fra kroken ved døra.

«Du må skrive under på at jeg får lov til det,» sa Harry fort.

«Og hvorfor skulle jeg gjøre det?» sa onkel Wiktor hånlig.

«Vel,» sa Harry og valgte sine ord med omhu, «det blir ikke lett, når tante Maggen kommer, å late som jeg går på St. Hva-det-nå-var …»

«St. Brutus sikringssenter for uhelbredelig kriminelle gutter!» bæljet onkel Wiktor. Det gledet Harry å høre en klar antydning til panikk i stemmen hans.

«Ja, nettopp,» sa Harry og så rolig opp i onkel Wiktors digre purpurfjes. «Det er mye å huske på. Jeg må jo sørge for at det låter overbevisende, ikke sant? Hva om jeg skulle komme til å plumpe ut med noe?»

«Da får du deg vel en omgang juling så du ligger der, da, ikke sant?» brølte onkel Wiktor og kom mot Harry med knyttnevene framme. Men Harry vek ikke.

«Om jeg får en omgang juling så jeg ligger der, så glemmer nok ikke tante Maggen det jeg kunne fortelle henne,» sa han barskt.

Onkel Wiktor stoppet med løftet knyttneve. Fjeset var blitt riktig stygt lilla.

«Men hvis du underskriver på skjemaet mitt,» fortsatte Harry fort, «lover jeg å huske hvilken skole jeg lissom går på, og å oppføre meg som en gom – som om jeg var helt normal og sånn.»

Harry kunne se at onkel Wiktor tenkte over saken, selv om tennene var blottet og en åre hamret i tinningen.

«Ja vel,» glefset han omsider. «Jeg skal holde nøye øye med hvordan du oppfører deg mens Maggen er her. Hvis du har holdt deg på matta helt til hun drar, og holdt deg til den historien, så skal jeg underskrive på det fordømte skjemaet ditt.»

Han snurret rundt, rykket opp ytterdøra og slamret den igjen bak seg, så hardt at en av de små glassrutene øverst falt ut.

Harry gikk ikke tilbake til kjøkkenet, men opp på rommet sitt. Hvis han skulle oppføre seg som en ordentlig gomp, var det vel best han begynte. Langsomt og trist samlet han sammen alle bursdagsgavene og kortene og gjemte dem under det løse golvbordet, sammen med hjemmeleksene. Så gikk han bort til Hedvigs bur. Det virket som Ulrik hadde kommet seg. Både han og Hedvig sov med hodet under vingen. Harry sukket, og så dyttet han litt borti dem og vekket dem.

«Hedvig,» sa han dystert, «du blir nødt til å holde deg unna en uke. Bli med Ulrik, så tar Ronny seg av deg. Jeg skal skrive en lapp til ham og forklare. Og ikke se sånn på meg –» Hedvigs store, ravgylne øyne stirret bebreidende på ham, «det er ikke min feil. Jeg er nødt til det, ellers får jeg ikke være med Ronny og Hermine når de drar til Galtvang.»

Ti minutter etter svevde Ulrik og Hedvig (som hadde et brev til Ronny bundet fast til beinet) ut av vinduet og ut av syne. Harry følte seg nokså molefonken mens han stuet det tomme buret bort i klesskapet.

Men han behøvde ikke sture lenge. Det virket som om det var minuttet etter at tante Petunia hylte opp trappa at Harry måtte komme ned og gjøre seg klar til å ta imot gjesten.

«Gjør noe med det håret!» glefset tante Petunia da han kom ned i gangen.

Harry så ikke helt poenget med å prøve å få håret til å ligge flatt. Tante Maggen elsket å kritisere ham, så jo mer ustelt han så ut, jo gladere ble sikkert hun.

Og altfor snart knaste det i grus utenfor idet onkel Wiktors bil rullet inn i innkjørselen. Så hørte de bildørene smelle igjen, og skritt på grusgangen.

«Lukk opp!» hveste tante Petunia til Harry.

Med magen full av dysterhet åpnet Harry døra.

På terskelen sto tante Maggen. Hun liknet svært på onkel Wiktor: stor, feit og fiolett i fjeset. Hun hadde til og med bart, selv om den ikke var like stor som hans. I den ene hånden holdt hun en kolossal koffert, og under den andre holdt hun en gammel og meget irritabel bulldog.

«Hvor er min Duddemann?» brølte tante Maggen. «Hvor er min søte lille neffe?»

Dudleif kom vaggende mot dem i gangen, med det blonde håret limt til den tykke skallen og en tversoversløyfe så vidt synlig under mangedobbelthakene. Tante Maggen slengte kofferten inn i magen på Harry og slo pusten ut av ham, grep Dudleif i en hard énarmsklem og plantet et digert kyss på kinnet hans.

Harry visste utmerket godt at den eneste grunnen til at Dudleif fant seg i tante Maggens klemmer, var at han fikk godt betalt for det. Og jo da, da de slapp taket, hadde Dudleif en knitrende ny tjuepundseddel i den feite neven.

«Petunia!» ropte tante Maggen og strente forbi Harry som om han var en stumtjener. Tante Maggen og tante Petunia kysset hverandre. Det vil si, egentlig var det tante Maggen som klasket til tante Petunias magre kinnbein med sin egen digre kjake.

Nå kom onkel Wiktor inn med et bredt, jovialt smil og lukket døra.

«Te, Maggen?» sa han. «Og hva vil Glefs ha?»

«Glefs kan få litt te fra skålen min,» sa tante Maggen mens alle toget ut på kjøkkenet og lot Harry stå igjen med kofferten. Ikke at Harry klagde; enhver unnskyldning for å slippe å være sammen med tante Maggen var god nok for ham, så han begynte å hale kofferten opp trappa og inn på gjesterommet, og brukte så lang tid på det som han kunne.

Da han kom ned på kjøkkenet igjen, var tante Maggen blitt forsynt med te og fruktkake, og Glefs lepjet høytlytt i seg i en krok. Harry la merke til at tante Petunia krympet seg litt mens dråper av te og spytt flekket det nyvaskede golvet hennes. Tante Petunia avskydde dyr.

«Hvem tar seg av de andre hundene, Maggen?» spurte onkel Wiktor.

«Å, jeg har fått oberst Fubbel til å se etter dem,» drønnet tante Maggen. «Han er pensjonert nå, så det er bare bra for ham å ha noe å gjøre. Men stakkars gamle Glefs kunne jeg jo ikke la være igjen. Han sykner helt bort når ikke jeg er der.»

Glefs begynte å knurre straks Harry satte seg. Dermed ble tante Maggen for første gang oppmerksom på ham.

«Jaså!» bjeffet hun. «Så du er her ennå?»

«Ja,» sa Harry.

«Ikke si ’ja’ på den utakknemlige måten!» knurret tante Maggen. «Det er pokker så snilt av Wiktor og Petunia å ha deg her. Neimen om jeg hadde gjort det. Hvis noen hadde dumpet deg på min dørterskel, hadde du havnet på barnehjem fortere enn svint.»

Harry var sprekkeferdig etter å si at han ville mye heller bodd på et barnehjem enn hos Dumlingene, men tanken på Galtvangtillatelsen stanset ham. Han tvang ansiktet til å smile. Det gjorde vondt.

«Ikke kom her med det sleske smilet til meg!» drønnet tante Maggen. «Du har ikke forbedret deg siden sist, ser jeg. Jeg hadde håpet at skolen skulle fått banket litt folkeskikk inn i deg.» Hun tok en svær slurk te, tørket seg over barten og sa: «Hvor var det du hadde sendt ham, sa du, Wiktor?»

«St. Brutus,» sa onkel Wiktor straks. «Det er en førsteklasses institusjon for håpløse tilfeller.»

«Ja vel, ja,» sa tante Maggen. «Bruker de spanskrøret nok på St. Brutus, gutt?» bjeffet hun over bordet.

«Æh –»

Onkel Wiktor nikket kort bak ryggen på tante Maggen.

«Ja,» sa Harry. Men så tenkte han at det var like godt å gjøre det skikkelig, så han la til: «Hele tida.»

«Bra,» sa tante Maggen. «Jeg tåler ikke alt dette bløtsøtne, vasne vrøvlet om at en ikke må slå folk som fortjener det. I nittini av hundre tilfeller er en god drakt pryl akkurat det som skal til. Har du fått juling ofte?»

«Å ja,» sa Harry. «Massevis av ganger.»

Tante Maggens øyne smalnet til små streker.

«Jeg liker fremdeles ikke tonen din, gutt,» sa hun. «Hvis du kan snakke så lett om julingen du får, er det tydelig at de ikke slår hardt nok. Jeg ville skrevet til dem om det hvis jeg var deg, Petunia. Gjør det helt klart at i hans tilfelle godkjenner du bruk av ekstrem vold.»

Kanskje onkel Wiktor var bekymret for at Harry skulle glemme avtalen; iallfall skiftet han fort samtaleemne.

«Hørte du nyhetene i morges, Maggen? Hva sier du om den fangen som har rømt, hm?»

*

Etter som tante Maggen fant seg til rette i huset, begynte Harry å tenke nesten med lengsel på livet i nr. 4 uten henne. Onkel Wiktor og tante Petunia så helst at Harry holdt seg unna, og det gjorde han med glede. Tante Maggen derimot ville ha øynene på ham konstant, så hun kunne drønne i vei med forslag til Harryforbedringer. Hun elsket å sammenlikne Harry med Dudleif og godtet seg over å kjøpe dyre presanger og gi dem til Dudleif mens hun glodde på Harry, som om han bare kunne våge å spørre hvorfor ikke han også fikk en. I tillegg kom hun ustanselig med dystre antydninger om hva det var som gjorde Harry så totalt mislykket.

«Du må ikke laste deg selv for at gutten er blitt som han er blitt, Wiktor,» sa hun over formiddagsmaten den tredje dagen. «Hvis det først er råttenskap inni, er det ingenting noen kan gjøre.»

Harry prøvde å konsentrere seg om maten, men han skalv på hendene, og ansiktet hadde begynt å brenne av sinne. Husk på skjemaet, sa han til seg selv. Tenk på Galtvang. Ikke si noe. Ikke –

Tante Maggen strakte seg etter vinglasset sitt.

«Det er én grunnregel i alt oppdrett,» sa hun. «Det er akkurat det samme med hunder. Hvis det er noe i veien med tispa, ser en det alltid igjen i hvalpen –»

I det øyeblikket eksploderte vinglasset tante Maggen holdt i hånden. Glassplintene fløy til alle kanter, og tante Maggen harket og blunket, mens vinen dryppet fra det store fjeset.

«Maggen!» hvinte tante Petunia. «Gikk det bra med deg, Maggen?»

«Glem det,» gryntet tante Maggen og tørret seg i ansiktet med servietten. «Jeg klemte vel for hardt. Gjorde akkurat det samme forleden dag hos oberst Fubbel. Ikke tenk mer på det, Petunia. Jeg er sterk i klypa …»

Men både tante Petunia og onkel Wiktor stirret mistenksomt på Harry, så han fant ut at det var best å hoppe over desserten og rømme fra bordet så fort som mulig.

I gangen utenfor lente han seg mot veggen og pustet dypt. Det var lenge siden han hadde mistet kontrollen og fått noe til å eksplodere. Det måtte ikke skje igjen. Det gjaldt ikke bare Galtvangtillatelsen – hvis han fortsatte sånn, kom han til å få bråk med Magidepartementet.

Harry var riktignok trollmann, men fremdeles mindreårig, og etter trollmannsloven var det forbudt for ham å gjøre noe magisk utenfor skolen. Og han hadde ikke akkurat rent rulleblad heller. Så sent som sommeren før hadde han fått en offisiell advarsel, hvor det klart og tydelig sto at hvis Departementet fikk nyss om noe mer magi i Hekkveien, kom Harry til å bli utvist fra Galtvort.

Han hørte at Dumlingene reiste seg fra bordet og skyndte seg å forsvinne opp i andre etasje.

*

Når Harry kom seg igjennom de neste tre dagene, mens tante Maggen ustanselig hakket på ham, var det fordi han hver gang tvang seg til å tenke på Håndbok i praktisk limestell. Det virket faktisk riktig godt, men ga ham kanskje et nokså glassaktig blikk, for tante Maggen hevdet stadig oftere at han antakelig var åndssvak.

Omsider opprant den siste kvelden av tante Maggens besøk. Tante Petunia lagde en meget fin middag, og onkel Wiktor trakk opp flere flasker vin. De kom seg velberget gjennom suppa og laksen uten at et ord ble nevnt om alle Harrys feil. Under sitronmarengspaien kjedet onkel Wiktor livet av samtlige med en lang tale om Knerk, bormaskinfirmaet sitt; og så lagde tante Petunia kaffe, og onkel Wiktor fant fram en flaske konjakk.

«Kan jeg friste med et glass, Maggen?»

Tante Maggen hadde allerede fått ganske mange glass vin. Det digre fjeset var svært rødt.

«Ja ja, så et lite ett, da,» klukket hun. «Å, litt mer enn det, da … og litt mer … sånn, ja.»

Dudleif var i gang med sitt fjerde stykke pai. Tante Petunia nippet til kaffen med lillefingeren stivt ut. Harry ville helst forsvunnet opp på rommet sitt, men han møtte onkel Wiktors sinte, små øyne og skjønte at han fikk værsgod holde ut.

«Aah,» sa tante Maggen, smattet og satte fra seg det tomme konjakkglasset. «Deilig mat, Petunia. Hos meg blir det helst bare å steke opp litt om kvelden; du vet, med tolv hunder å passe på, så …» Hun rapte velbehagelig og klappet seg på den store tweedmagen. «Unnskyld. Men jeg må si jeg liker å se en gutt med sunn appetitt,» fortsatte hun og blunket til Dudleif. «Du skal nok bli en skikkelig sværing, Duddemann, akkurat som faren din. Ja takk, Wiktor, jeg tar gjerne en dråpe til …

Men han der, derimot –»

Hun kastet med hodet i retning Harry, som merket at magen strammet seg. Håndboka, tenkte han fort.

«Han der ser meg skral og klein ut. Det er det samme med bikkjer. I fjor måtte jeg få oberst Fubbel til å drukne en for meg. Stygg lita rotte. Svak. Ikke raseren.»

Harry prøvde å huske side tolv i boka: Kureringsformel for treghet i bråvendinger.

«Som jeg sa forleden dag, det er blodet det kommer an på. Dårlig blod viser seg alltid. Ikke at jeg vil kritisere din familie, Petunia –» hun klappet tante Petunias magre hånd med sin egen, som var på størrelse med en spade, «men den søsteren din var et dårlig papir. Sånne forekommer i de beste familier. Og så stakk hun av med en døgenikt, og her ser vi resultatet rett for øynene på oss.»

Harry stirret på tallerkenen sin. Det var en rar summing i ørene. Ta et godt grep om limehalen, tenkte han. Men han kunne ikke huske hva som kom etterpå. Det var som om tante Maggens stemme boret seg inn i ham, omtrent som en av onkel Wiktors bormaskiner.

«Denne Potter,» sa tante Maggen høyt, mens hun langet ut etter konjakkflaska og sølte en god slump oppi glasset sitt og utover duken, «jeg tror aldri dere har fortalt meg hva han jobbet med?»

Onkel Wiktor og tante Petunia så meget anspente ut. Til og med Dudleif hadde kikket opp fra paistykket sitt og glodde på foreldrene med åpen munn.

«Han – han hadde ingen jobb,» sa onkel Wiktor og skottet fort bort på Harry. «Arbeidsløs.»

«Var det ikke det jeg trodde!» sa tante Maggen, tok en dugelig slurk konjakk og tørret haken med ermet. «En udugelig, ubrukelig lathans av en slabbedask som –»

«Det var han ikke, det,» sa Harry plutselig. Det ble musestille rundt bordet. Harry dirret over hele kroppen. Han hadde aldri i sitt liv vært så sint.

«MER KONJAKK!» hylte onkel Wiktor, som var blitt kritthvit i ansiktet. Han tømte resten av flaska oppi glasset til tante Maggen. «Du, gutt,» snerret han til Harry, «kom deg i seng; se så, opp med deg –»

«Nei, Wiktor,» hikket tante Maggen og holdt en hånd i været, mens de knøttsmå, blodskutte øynene møtte Harrys. «Fortsett, gutt, bare fortsett. Er du stolt av foreldrene dine, hva? Som drev og kjørte seg i hjel i en bilulykke (fulle var de vel òg) –»

«De døde ikke i noen bilulykke!» sa Harry og oppdaget brått at han hadde reist seg.

«Visst døde de i en bilulykke, din ekle, lille løgnhals, og overlot til sine skikkelige, arbeidsomme slektninger å fø på deg!» skrek tante Maggen. «Du er en uforskammet, utakknemlig liten –»

Der bråtidde tante Maggen. Et øyeblikk så det ut som hun ikke kunne finne ord. Det var som om hun svulmet opp av usigelig raseri – men svulmingen bare fortsatte. Det store, røde ansiktet utvidet seg, de små øynene bulte og munnen strammet seg til hun ikke kunne snakke. Sekundet etter skjøt flere knapper ut fra tweedjakka og smalt i veggene – hun ble oppblåst som en vemmelig ballong, magen tøyde skjørtlinningen til det ytterste og sprengte den, alle fingrene svulmet opp og ble store som salamier …

«MAGGEN!» skrek onkel Wiktor og tante Petunia i kor, idet hele Maggen-kroppen lettet fra stolen hun satt i og langsomt steg mot taket. Hun var blitt helt kulerund, som en kolossal livbøye med griseøyne; hendene og føttene stakk stivt ut mens hun seilte opp i lufta og utstøtte apoplektiske ploppelyder. Glefs kom settende inn i rommet og gneldret som en gal.

«NEEEIII!»

Onkel Wiktor grep Maggen i en av føttene og prøvde å hale henne ned igjen, men i stedet ble han nesten løftet fra golvet selv. I neste sekund hadde Glefs kastet seg fram og satt tennene i beinet på onkel Wiktor.

Harry løp ut av spisestua før noen rakk å stoppe ham, på vei mot bøttekottet under trappa. Kottdøra spratt magisk opp med det samme han kom dit. På noen sekunder hadde han halt kofferten sin til ytterdøra. Han sprintet opp i andre, kastet seg inn under senga, rev opp det løse golvbordet og snappet putevaret med alle bøkene og bursdagspresangene. Han ålte seg ut igjen, trev det tomme Hedvig-buret og galopperte ned igjen til kofferten, akkurat idet onkel Wiktor kom brasende ut fra spisestua med buksebeinet i blodige laser.

«KOM DEG INN HER!» bæljet han. «KOM INN OG GJØR HENNE SOM HUN VAR!»

Men Harry var så sint at han ga blaffen. Han sparket opp kofferten, snappet til seg tryllestaven og pekte på onkel Wiktor med den.

«Hun fortjente det,» sa Harry med hivende pust. «Hun fortjente det hun fikk. Ikke kom nær meg.»

Han famlet bak ryggen etter dørhåndtaket.

«Jeg drar,» sa Harry. «Jeg har fått nok.»

Og i neste øyeblikk var han ute på den mørke, stille gata, med den svære kofferten på slep og Hedvigs bur under armen.

